Indtil for nylig havde vi ikke overvejet, at det betød noget, om vores opsparingskonti var placeret i Sydbank eller Sparekassen Et-Sted-i-Jylland.

Vi opfattede banken som en pålidelig, neutral forvalter af vores penge. Så ramte finanskrisen. Så begyndte vi at interessere os for banksektoren.

Nu vil vi gerne opfordre alle omkring os til at tage kritisk stilling til deres bank og skifte til en, der er bedre. Af to grunde.



For det første, fordi bankerne ikke er ens. De er ikke neutrale, offentlige instanser, hvis formål er at servicere borgerne bedst muligt, selv om antallet af statslige redningspakker kan få det til at se sådan ud. De er tværtimod vidt forskellige.



For det andet, fordi bankerne ikke er alene om ansvaret. De har ikke kunnet gamble med samfundsøkonomien uden hjælp fra deres kunder. Det er vores penge, der er blevet spekuleret med og sat i risikable finansielle produkter.



Vi håbede også på hurtige gevinster, inden boblen brast. Det har været svært at gennemskue, ja. Men det er ikke kun bankernes skyld. Der er brug for, at vi tager stilling som borgere og som bankkunder. Derfor har vi startet ’Skift Bank Dag’.



Bankerne indtager en særlig position i samfundet, fordi bankerne er de eneste, der må modtage indskud fra offentligheden. Med det privilegium følger et ansvar.